CELEX: 52022PC0282
Language: lv
Date: 2022-06-01
Title: Priekšlikums PADOMES LĒMUMS par euro ieviešanu Horvātijā 2023. gada 1. janvārī

EIROPAS KOMISIJA
            Briselē, 1.6.2022
            COM(2022) 282 final
            2022/0179(NLE)
            
            Priekšlikums
            PADOMES LĒMUMS
            par euro ieviešanu Horvātijā 2023. gada 1. janvārī
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               1998. gada 3. maijā Padome nolēma, ka Beļģija, Vācija, Spānija, Francija, Īrija, Itālija, Luksemburga, Nīderlande, Portugāle, Austrija un Somija ir izpildījušas nepieciešamos nosacījumus, lai ieviestu euro 1999. gada 1. janvārī. Dānija un Apvienotā Karaliste izmantoja klauzulas par tiesībām nepiedalīties, un tāpēc Padome šīs valstis nevērtēja. Grieķiju un Zviedriju Padome atzina par dalībvalstīm ar izņēmuma statusu.
            
            
               2000. gada 19. jūnijā Padome nolēma, ka Grieķija ir izpildījusi nepieciešamos nosacījumus, lai ieviestu euro 2001. gada 1. janvārī. Valstis, kas Eiropas Savienībai pievienojās 2004. gada 1. maijā (Čehijas Republika, Igaunija, Kipra, Latvija, Lietuva, Ungārija, Malta, Polija, Slovēnija un Slovākija), saskaņā ar attiecīgā Pievienošanās akta 4. pantu ir dalībvalstis ar izņēmuma statusu.
            
            
               2006. gada 11. jūlijā Padome nolēma, ka Slovēnija ir izpildījusi nepieciešamos nosacījumus, lai ieviestu euro 2007. gada 1. janvārī.
            
            
               Bulgārija un Rumānija, kas Eiropas Savienībai pievienojās 2007. gada 1. janvārī, saskaņā ar attiecīgā Pievienošanās akta 5. pantu ir dalībvalstis ar izņēmuma statusu.
            
            
               2007. gada 10. jūlijā Padome nolēma, ka Kipra un Malta ir izpildījušas nepieciešamos nosacījumus, lai ieviestu euro 2008. gada 1. janvārī.
            
            
               2008. gada 8. jūlijā Padome nolēma, ka Slovākija ir izpildījusi nepieciešamos nosacījumus, lai ieviestu euro 2009. gada 1. janvārī.
            
            
               2010. gada 13. jūlijā Padome nolēma, ka Igaunija ir izpildījusi nepieciešamos nosacījumus, lai ieviestu euro 2011. gada 1. janvārī.
            
            
               Horvātija, kas Eiropas Savienībai pievienojās 2013. gada 1. jūlijā, saskaņā ar Pievienošanās akta 5. pantu ir dalībvalsts ar izņēmuma statusu.
            
            
               2013. gada 9. jūlijā Padome nolēma, ka Latvija ir izpildījusi nepieciešamos nosacījumus, lai ieviestu euro 2014. gada 1. janvārī.
            
            
               2014. gada 23. jūlijā Padome nolēma, ka Lietuva ir izpildījusi nepieciešamos nosacījumus, lai ieviestu euro 2015. gada 1. janvārī.
            
            
               Saskaņā ar 140. panta 1. punktu Līgumā par Eiropas Savienības darbību (“Līgums”) vismaz reizi divos gados vai pēc pieprasījuma, ko iesniedz dalībvalsts ar izņēmuma statusu, Komisija un Eiropas Centrālā banka sniedz ziņojumus Padomei par panākumiem, ko guvušas dalībvalstis ar izņēmuma statusu, pildot savas saistības attiecībā uz ekonomiskās un monetārās savienības izveidi.
            
            
               Komisijai, pamatojoties uz savu un ECB ziņojumu un ievērojot Līguma 140. panta 2. punktā noteikto procedūru, būtu jāiesniedz Padomei priekšlikums Padomes lēmumam, ar ko atceļ izņēmuma statusu dalībvalstīm, kuras ir izpildījušas nepieciešamos nosacījumus.
            
            
               Komisijas un ECB konverģences ziņojumi tika publiskoti 2022. gada 1. jūnijā. Minētajos ziņojumos ir vērtēta Horvātijas tiesību aktu, tai skaitā tās centrālās bankas statūtu, saderība ar Līguma 130. un 131. pantu un ECBS un ECB statūtiem.
            
            
               Ziņojumos, balstoties uz konverģences kritērijiem un ņemot vērā vairākus citus Līguma 140. panta 1. punkta pēdējā daļā minētus faktorus, arī vērtēts, vai ir sasniegts augsts ilgtspējīgas konverģences līmenis.
            
            
               Komisija savā konverģences ziņojumā secina, ka Horvātija ir izpildījusi nepieciešamos nosacījumus, lai ieviestu euro.
            
            
               Komisija, pamatojoties uz savu un ECB ziņojumu, ir pieņēmusi pielikumā pievienoto priekšlikumu Padomes lēmumam, ar ko Horvātijai no 2023. gada 1. janvāra atceļ izņēmuma statusu.
            
            
               2.APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMA REZULTĀTI
            
         
         
            
               Ekonomikas un finanšu komitejā (EFK) un ECOFIN/Eurogrupā regulāri notiek diskusijas ar dalībvalstīm par dažādām ekonomikas politikas problēmām dalībvalstīs. Tās ietver neformālas diskusijas par problēmjautājumiem, kas īpaši saistīti ar sagatavošanos attiecībā uz iespējamu pievienošanos eurozonai (ieskaitot valūtas maiņas kursa politiku). Dialogs ar akadēmiskajām aprindām un citām ieinteresētajām grupām norisinās konferenču/semināru veidā un uz ad hoc pamata.
            
            
               Ekonomikas attīstība eurozonā un dalībvalstīs tiek vērtēta saskaņā ar vairākām (jo īpaši Līguma 121. pantā minētajām) ekonomikas politikas koordinācijas un uzraudzības procedūrām, kā arī Komisijai pastāvīgi uzraugot un analizējot attīstību katrā valstī atsevišķi un eurozonā kopumā (tostarp ņemot vērā prognozes, regulāras publikācijas un devumu Ekonomikas un finanšu komitejā un ECOFIN/Eurogrupā). Ievērojot proporcionalitātes principu un līdzšinējo praksi, oficiāls ietekmes novērtējums netika veikts.
            
            
               3.PRIEKŠLIKUMA JURIDISKIE ASPEKTI
            
            
               3.1.Juridiskais pamats
            
            
               Šā priekšlikuma juridiskais pamats ir Līguma 140. panta 2. punkts, kas nosaka procedūru Padomes lēmuma pieņemšanai par euro ieviešanu attiecīgajās dalībvalstīs un izņēmuma statusa atcelšanu tām.
            
            
               Padome pēc apspriešanās ar Eiropas Parlamentu un diskusijām Eiropadomē un pēc to savu locekļu kvalificēta vairākuma ieteikuma saņemšanas, kas pārstāv dalībvalstis, kuru valūta ir euro, rīkojas pēc Komisijas priekšlikuma.
            
            
               3.2.Subsidiaritāte un proporcionalitāte
            
            
               Priekšlikums ir Savienības ekskluzīvā kompetencē. Tāpēc subsidiaritātes principu nepiemēro.
            
            
               Šī iniciatīva paredz vienīgi tos pasākumus, kas ir vajadzīgi izvirzītā mērķa sasniegšanai, un tāpēc tā atbilst proporcionalitātes principam.
            
            
               3.3.Juridiskā instrumenta izvēle
            
            
               Saskaņā ar Līguma 140. panta 2. punktu lēmums ir vienīgais piemērotais juridiskais instruments.
            
            
               4.IETEKME UZ BUDŽETU
            
            
               Priekšlikums neietekmē Savienības budžetu.
            
            
               2022/0179 (NLE)
            
            
               Priekšlikums
            
            
               PADOMES LĒMUMS
            
            
               par euro ieviešanu Horvātijā 2023. gada 1. janvārī
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 140. panta 2. punktu,
            
            
               ņemot vērā Eiropas Komisijas priekšlikumu,
            
         
         
            
               ņemot vērā Eiropas Komisijas ziņojumu(
                  1
               ), 
            
            
               ņemot vērā Eiropas Centrālās bankas ziņojumu(
                  2
               ), 
            
            
               ņemot vērā Eiropas Parlamenta atzinumu,
            
            
               ņemot vērā diskusijas Eiropadomē,
            
            
               ņemot vērā to Padomes locekļu ieteikumu, kas pārstāv dalībvalstis, kuru valūta ir euro,
            
            
               tā kā:
            
            
               (1)ekonomiskās un monetārās savienības (“EMS”) trešais posms sākās 1999. gada 1. janvārī. Padome 1998. gada 3. maijā Briselē notikušajā sanāksmē, kurā piedalījās valstu vai valdību vadītāji, nolēma, ka Beļģija, Vācija, Spānija, Francija, Īrija, Itālija, Luksemburga, Nīderlande, Austrija, Portugāle un Somija ir izpildījušas nepieciešamos nosacījumus, lai ieviestu euro 1999. gada 1. janvārī(
                  3
               ).
            
            
               (2)Ar Lēmumu 2000/427/EK(
                  4
               ) Padome nolēma, ka Grieķija ir izpildījusi nepieciešamos nosacījumus, lai ieviestu euro 2001. gada 1. janvārī. Ar Lēmumu 2006/495/EK(
                  5
               ) Padome nolēma, ka Slovēnija ir izpildījusi nepieciešamos nosacījumus, lai ieviestu euro 2007. gada 1. janvārī. Ar Lēmumiem 2007/503/EK(
                  6
               ) un 2007/504/EK(
                  7
               ) Padome nolēma, ka Kipra un Malta ir izpildījušas nepieciešamos nosacījumus, lai ieviestu euro 2008. gada 1. janvārī. Ar Lēmumu 2008/608/EK(
                  8
               ) Padome nolēma, ka Slovākija ir izpildījusi nepieciešamos nosacījumus, lai ieviestu euro. Ar Lēmumu 2010/416/ES(
                  9
               ) Padome nolēma, ka Igaunija ir izpildījusi nepieciešamos nosacījumus, lai ieviestu euro. Ar Lēmumu 2013/387/ES(
                  10
               ) Padome nolēma, ka Latvija ir izpildījusi nepieciešamos nosacījumus, lai ieviestu euro. Ar Lēmumu 2014/509/ES(
                  11
               ) Padome nolēma, ka Lietuva ir izpildījusi nepieciešamos nosacījumus, lai ieviestu euro.
            
            
               (3)Saskaņā ar 1. punktu Eiropas Kopienas dibināšanas līgumam pievienotajā Protokolā par dažiem noteikumiem attiecībā uz Dāniju un saskaņā ar lēmumu, ko valstu vai valdību vadītāji pieņēma Edinburgā 1992. gada decembrī, Dānija informēja Padomi par savu nodomu nepiedalīties EMS trešajā posmā. Dānija nelūdza sākt Līguma par Eiropas Savienības darbību (LESD) 140. panta 2. punktā minēto procedūru.
            
            
               (4)Ar Lēmumu 98/317/EK Zviedrijai ir noteikts izņēmuma statuss LESD 139. panta 1. punkta nozīmē. Čehijas Republikai, Ungārijai un Polijai saskaņā ar 2003. gada Pievienošanās akta(
                  12
               ) 4. pantu ir izņēmuma statuss LESD 139. panta 1. punkta nozīmē. Bulgārijai un Rumānijai saskaņā ar 2005. gada Pievienošanās akta(
                  13
               ) 5. pantu ir izņēmuma statuss LESD 139. panta 1. punkta nozīmē. Horvātijai saskaņā ar 2012. gada Pievienošanās akta(
                  14
               ) 5. pantu ir izņēmuma statuss LESD 139. panta 1. punkta nozīmē.
            
            
               (5)Eiropas Centrālā banka (“ECB”) ir dibināta 1998. gada 1. jūlijā. Eiropas monetārā sistēma tika aizstāta ar valūtas kursa mehānismu, par kura izveidi Eiropadome vienojās 1997. gada 16. jūnija Rezolūcijā par valūtas kursa mehānisma izveidi ekonomiskās un monetārās savienības trešajā posmā(
                  15
               ). Procedūra, kādā ekonomiskās un monetārās savienības trešajā posmā īstenojams valūtas kursa mehānisms (VKM II), tika formulēta 2006. gada 16. marta Līgumā starp Eiropas Centrālo banku un ārpus euro zonas dalībvalstu centrālajām bankām, ar ko nosaka Ekonomikas un monetārās savienības trešā posma valūtas kursa mehānisma darbības procedūras(
                  16
               ).
            
            
               (6)LESD 140. panta 2. punktā ir noteikta procedūra izņēmuma statusa atcelšanai attiecīgajām dalībvalstīm. Vismaz reizi divos gados vai pēc pieprasījuma, ko iesniedz dalībvalsts ar izņēmuma statusu, Komisija un ECB sniedz ziņojumus Padomei, ievērojot LESD 140. panta 1. punktā noteikto procedūru. 
            
            
               (7)Dalībvalstu tiesību akti, ieskaitot valstu centrālo banku statūtus, pēc vajadzības jāpielāgo tā, lai tie būtu saderīgi ar LESD 130. un 131. pantu un Eiropas Centrālo banku sistēmas Statūtiem un Eiropas Centrālās bankas Statūtiem (“ECBS un ECB statūti”). Komisijas un arī ECB ziņojumā ir sniegts detalizēts novērtējums par Horvātijas tiesību aktu saderību ar Līguma 130. un 131. pantu un ECBS un ECB statūtiem.
            
            
               (8)Saskaņā ar 1. pantu Protokolā Nr. 13 par konverģences kritērijiem, kas minēti LESD 140. pantā, cenu stabilitātes kritērijs, kas minēts LESD 140. panta 1. punkta pirmajā ievilkumā, nozīmē, ka dalībvalsts cenu stabilitātes rādītājs ir stabils un vidējais inflācijas līmenis dalībvalstī, kas novērots viena gada periodā pirms vērtēšanas, nepārsniedz par vairāk kā 1 ½ procentpunktiem vidējo inflācijas līmeni (ne vairāk kā) trīs dalībvalstīs, kuru cenu stabilitātes rādītāji ir vislabākie. Cenu stabilitātes kritērija vajadzībām inflāciju aprēķina, izmantojot saskaņoto patēriņa cenu indeksu (SPCI), kas definēts Eiropas Parlamenta un Padomes Regulā (ES) 2016/792(
                  17
               ). Cenu stabilitātes kritērija novērtēšanai dalībvalsts inflācija tiek mērīta, nosakot 12 mēneša indeksu aritmētiskā vidējā procentuālās izmaiņas attiecībā pret iepriekšējā perioda 12 mēneša indeksu aritmētisko vidējo. Komisijas un ECB ziņojumā izmantotā atsauces vērtība tika aprēķināta, vienkāršajam aritmētiskajam vidējam attiecībā uz inflācijas līmeni trīs dalībvalstīs, kuru cenu stabilitātes rādītāji ir vislabākie, pieskaitot 1,5 procentpunktus. Aprēķinātā inflācijas atsauces vērtība viena gada periodam, kas beidzās 2022. gada aprīlī, ir 4,9 %, un trīs dalībvalstis ar vislabākajiem cenu stabilitātes rādītājiem ir Francija, Somija un Grieķija, kurās inflācijas līmenis ir attiecīgi 3,2 %, 3,3 % un 3,6 %. Ir pamatoti, ka no to dalībvalstu loka, kuru rādītāji ir vislabākie, tiek izslēgtas valstis, kuru inflācijas rādītāji nevar būt nozīmīgs kritērijs citām dalībvalstīm. Līdz šim šādi izlecošie rādītāji tika konstatēti 2004., 2010., 2013., 2014. un 2016. gada konverģences ziņojumos. Pašlaik no to dalībvalstu loka, kuru rādītāji ir vislabākie, ir pamatoti izslēgt Maltu un Portugāli(
                  18
               ). Atsauces vērtības aprēķināšanā tās tika aizstātas ar Somiju un Grieķiju, proti, dalībvalstīm, kurās vidējais inflācijas līmenis ir nākamais zemākais.
            
            
               (9)LESD 140. panta 1. punkta otrajā ievilkumā minētais valsts budžeta stabilitātes kritērijs saskaņā ar Protokola Nr. 13 2. pantu ir izpildīts tad, ja vērtēšanas laikā uz dalībvalsti neattiecas atbilstīgi LESD 126. panta 6. punktam pieņemts Padomes lēmums par pārmērīgu budžeta deficītu.
            
            
               (10)LESD 140. panta 1. punkta trešajā ievilkumā minētais kritērijs par dalību Eiropas monetārās sistēmas valūtas kursa mehānismā saskaņā ar Protokola Nr. 13 3. pantu ir izpildīts tad, ja dalībvalsts valūtas kursa svārstības vismaz divos pēdējos gados pirms vērtēšanas atbilst normālajam svārstību koridoram, kas noteikts attiecībā uz Eiropas monetārās sistēmas valūtas kursa mehānismu (VKM), un tās valūtas kurss nav bijis pakļauts būtiskiem satricinājumiem. Jo īpaši dalībvalsts nedrīkst tajā pašā periodā pēc savas iniciatīvas devalvēt savas valūtas divpusējo centrālo kursu attiecībā pret euro. Kopš 1999. gada 1. janvāra VKM II nodrošina pamatu valūtas maiņas kursa kritērija izpildes novērtēšanai. Lai novērtētu šā kritērija izpildi, Komisija un ECB savos ziņojumos ir vērtējušas divu gadu periodu, kas beidzās 2022. gada 18. maijā.
            
            
               (11)LESD 140. panta 1. punkta ceturtajā ievilkumā minētais procentu likmju konverģences kritērijs saskaņā ar Protokola Nr. 13 4. pantu ir izpildīts tad, ja viena gada periodā pirms vērtēšanas novērotā vidējā nominālā ilgtermiņa procentu likme dalībvalstī nepārsniedz par vairāk kā diviem procentpunktiem vidējo nominālo ilgtermiņa procentu likmi (ne vairāk kā) trīs dalībvalstīs, kuru cenu stabilitātes rādītāji ir vislabākie. Procentu likmju konverģences novērtēšanai izmantotais kritērijs ir salīdzināmas procentu likmes valstu 10 gadu etalonobligācijām. Lai novērtētu, vai ir izpildīts procentu likmju kritērijs, Komisijas un ECB ziņojumos ir izmantota atsauces vērtība, kas aprēķināta, vienkāršajam aritmētiskajam vidējam attiecībā uz nominālo ilgtermiņa procentu likmi trīs dalībvalstīs, kuru cenu stabilitātes rādītāji ir vislabākie, pieskaitot divus procentpunktus. Atsauces vērtības pamatā ir ilgtermiņa procentu likme Francijā (0,3 %), Somijā (0,2 %) un Grieķijā (1,4 %), un atsauces vērtība viena gada periodā, kas beidzās 2022. gada aprīlī, bija 2,6 %.
            
            
               (12)Saskaņā ar Protokola Nr. 13 5. pantu dati, kas tiek izmantoti konverģences kritēriju izpildes novērtēšanai, jāsniedz Komisijai. Komisija sniedza minētos datus. Komisija budžeta datus sniedza pēc tam, kad dalībvalstis saskaņā ar Padomes Regulu (EK) Nr. 479/2009(
                  19
               ) tos bija paziņojušas līdz 2022. gada 1. aprīlim. 
            
            
               (13)Balstoties uz Komisijas un ECB iesniegtajiem ziņojumiem par panākumiem, ko Horvātija guvusi, pildot savas saistības attiecībā uz ekonomiskās un monetārās savienības izveidi, tiek secināts, ka:
            
            
               (a)Horvātijas valsts tiesību akti, ieskaitot valsts centrālās bankas statūtus, ir saderīgi ar Līguma 130. un 131. pantu un ECBS un ECB statūtiem;
            
         
         
            
               (b)attiecībā uz to, kā Horvātija ir izpildījusi LESD 140. panta 1. punkta četros ievilkumos minētos konverģences kritērijus, tiek secināts, ka:
            
            
               –vidējais inflācijas līmenis Horvātijā viena gada periodā, kas beidzās 2022. gada aprīlī, bija 4,7 %, kas ir zem atsauces vērtības, un tas, visticamāk, arī turpmākajos mēnešos saglabāsies zem atsauces vērtības;
            
            
               –uz Horvātiju neattiecas Padomes lēmums par pārmērīga budžeta deficīta pastāvēšanu;
            
            
               –Horvātija kopš 2020. gada 10. jūlija piedalās VKM II. Divu gadu periodā pirms šā novērtējuma kunas maiņas kurss (HRK) nav bijis pakļauts būtiskiem satricinājumiem un Horvātija nav pēc savas iniciatīvas devalvējusi HRK divpusējo centrālo kursu attiecībā pret euro;
            
            
               –viena gada periodā, kas beidzās 2022. gada aprīlī, vidējā ilgtermiņa procentu likme Horvātijā bija 0,8 %, proti, krietni zem atsauces vērtības;
            
            
               (c)ņemot vērā novērtējumu par tiesību aktu saderību un konverģences kritēriju izpildi, kā arī papildu faktorus, Horvātija ir izpildījusi nepieciešamos nosacījumus, lai ieviestu euro,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Horvātija ir izpildījusi nepieciešamos nosacījumus, lai ieviestu euro. Horvātijai piešķirto izņēmuma statusu, kas minēts 2012. gada Pievienošanās akta 5. pantā, atceļ no 2023. gada 1. janvāra.
            
            
               2. pants
            
            
               Šis lēmums ir adresēts dalībvalstīm.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  ()
                        2022. gada 1. jūnija ziņojums (Oficiālajā Vēstnesī vēl nav publicēts).
               
               
                  
                     (2)
                  ()
                        2022. gada 1. jūnija ziņojums (Oficiālajā Vēstnesī vēl nav publicēts).
               
               
                  
                     (3)
                  ()
                        Padomes Lēmums 98/317/EK (1998. gada 3. maijs), kas pieņemts saskaņā ar Līguma 109.j panta 4. punktu (OV L 139, 11.5.1998., 30. lpp.). 
               
               
                  
                     (4)
                  ()
                        Padomes Lēmums 2000/427/EK (2000. gada 19. jūnijs) saskaņā ar Līguma 122. panta 2. punktu par vienotās valūtas ieviešanu Grieķijā 2001. gada 1. janvārī (OV L 167, 7.7.2000., 19. lpp.).
               
               
                  
                     (5)
                  ()
                        Padomes Lēmums 2006/495/EK (2006. gada 11. jūlijs) saskaņā ar Līguma 122. panta 2. punktu par vienotās valūtas pieņemšanu Slovēnijā 2007. gada 1. janvārī (OV L 195, 15.7.2006., 25. lpp.).
               
               
                  
                     (6)
                  ()
                        Padomes Lēmums 2007/503/EK (2007. gada 10. jūlijs) saskaņā ar Līguma 122. panta 2. punktu par vienotās valūtas ieviešanu Kiprā 2008. gada 1. janvārī (OV L 186, 18.7.2007., 29. lpp.). 
               
               
                  
                     (7)
                  ()
                        Padomes Lēmums 2007/504/EK (2007. gada 10. jūlijs) saskaņā ar Līguma 122. panta 2. punktu par vienotās valūtas pieņemšanu Maltā 2008. gada 1. janvārī (OV L 186, 18.7.2007., 32. lpp.). 
               
               
                  
                     (8)
                  ()
                        Padomes Lēmums 2008/608/EK (2008. gada 8. jūlijs) saskaņā ar Līguma 122. panta 2. punktu par vienotās valūtas ieviešanu Slovākijā 2009. gada 1. janvārī (OV L 195, 24.7.2008., 24. lpp.). 
               
               
                  
                     (9)
                  ()
                        Padomes Lēmums 2010/416/ES (2010. gada 13. jūlijs) saskaņā ar Līguma 140. panta 2. punktu par euro ieviešanu Igaunijā 2011. gada 1. janvārī (OV L 196, 28.7.2010., 24. lpp.). 
               
               
                  
                     (10)
                  ()
                        Padomes Lēmums 2013/387/ES (2013. gada 9. jūlijs) par euro ieviešanu Latvijā 2014. gada 1. janvārī (OV L 195, 18.7.2013., 24. lpp.).
               
               
                  
                     (11)
                  ()
                        Padomes Lēmums 2014/509/ES (2014. gada 23. jūlijs) par euro pieņemšanu Lietuvā 2015. gada 1. janvārī (OV L 228, 31.7.2014., 29. lpp.).
               
               
                  
                     (12)
                  ()
                        OV L 236, 23.9.2003., 33. lpp.
               
               
                  
                     (13)
                  ()
                        OV L 157, 21.6.2005., 203. lpp.
               
               
                  
                     (14)
                  ()
                        OV L 112, 24.4.2012., 21. lpp.
               
               
                  
                     (15)
                  ()
                        OV C 236, 2.8.1997., 5. lpp.
               
               
                  
                     (16)
                  ()
                        OV C 73, 25.3.2006., 21. lpp. 
               
               
                  
                     (17)
                  ()
                        Eiropas Parlamenta un Padomes Regula (ES) 2016/792 (2016. gada 11. maijs) par saskaņotajiem patēriņa cenu indeksiem un mājokļu cenu indeksu un ar ko atceļ Padomes Regulu (EK) Nr. 2494/95 (OV L 135, 24.5.2016., 11. lpp.).
               
               
                  
                     (18)
                  ()
                        2022. gada aprīlī 12 mēnešu vidējais inflācijas līmenis Maltā un Portugālē bija attiecīgi 2,1 % un 2,6 %, bet eurozonā – 4,4 %.
               
               
                  
                     (19)
                  ()
                        Padomes Regula (EK) Nr. 479/2009 (2009. gada 25. maijs) par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru (OV L 145, 10.6.2009., 1. lpp.).